În perioada 29 septembrie – 1 octombrie se va desfășura la Palatul Culturii din Iași cel mai mare festival de vinuri și gastronomie din România. Organizat de OSR 2011 (Organizația Somelierilor din România 2011) și intitulat „Vin la Cultură”, evenimentul se bucură de o participare record, peste 50 de crame din Italia, Republica Moldova și România confirmându-și deja prezența (iar înscrierile încă nu s-au terminat).

Pe lângă cele aproximativ 400 de vinuri (plus câteva spumante și distilate) care vor putea fi degustate cu acest prilej, la festival vor mai fi organizate „master-class-uri” cu produsele expozanților, demonstrații de gătit ale unor chef-bucătari cunoscuți, cu degustare de produse și asociere cu vin, expoziții de pictură cu vin, realizare „live” de mozaicuri și vitralii, lansări de carte etc. Va exista, desigur, și un mic magazin, de unde doritorii vor putea să-și achiziționeze vinurile care i-au impresionat. De asemenea, va fi amenajată o zonă „B2B – business to business”, unde expozanții vor putea dialoga și prezenta pe larg produsele și oferta unor potențiali parteneri (distribuitori, restaurante, magazine etc.)

Cramele care și-au confirmat deja participarea sunt Bugno Martino, Locci Zuddas, Agricola Ladogana – 60 Passi, Rossovermilio (Italia), Vinăria Purcari, Cricova, Et Cetera (R. Moldova), Gramma, Domeniile Averești, Cotnari, Jidvei, Recaș, Crama Oprișor, Crama Hermeziu, Vincon, Alira, Crama Delta Dunării, Vinuri de Măcin, Casa de Vinuri Cotnari, Bucium, Domeniile Sâmburești, Tohani, Știrbey, Crama Bauer, Avincis, Domeniile Panciu, Licorna Winehouse, Crama Histria, 1000 de chipuri, Domeniile Săhăteni, Corcova, Liliac, Crama Carastelec, Vitis Metamorphosis, Crama Rătești, Sarica Niculițel, Halewood, Crama Rotenberg, Domeniul Bogdan, Domeniile Dealu Mare Urlați, S.E.R.V.E., Vinarte (România). Importatorii care și-au anunțat prezența sunt Produse Moldovenești, Rifco Trading, Almma Comixt, iar distilatele vor fi prezentate de Zetea și Vincon. Însă, cum spuneam și mai sus, în acest moment lista este încă deschisă.

Și încă o veste bună pentru vizitatori: prețul biletelor va fi unul modic, de 15 lei/zi, la care se adaugă garanția de 20 de lei pentru paharul special de degustare.